b'\n_START_ARTICLE_\nTermosf\xc3\xa6ren\n_START_PARAGRAPH_\nTermosf\xc3\xa6ren er et lag av jordatmosf\xc3\xa6ren som strekker seg fra omtrent 85 til omtrent 6-700 km over jordoverflaten. Det befinner seg over mesosf\xc3\xa6ren og under eksosf\xc3\xa6ren, og er dermed det nest \xc3\xb8verste laget i atmosf\xc3\xa6ren. Tettheten av atmosf\xc3\xa6riske gasser er s\xc3\xa5 lav i termosf\xc3\xa6ren at de ikke blander seg uniformt, og konsentrasjonen vil i stedet variere med h\xc3\xb8yden i henhold til molekyl\xc3\xa6r masse. Atmosf\xc3\xa6relaget har f\xc3\xa5tt navnet sitt fra det greske ordet \xce\xb8\xce\xb5\xcf\x81\xce\xbc\xcf\x8c\xcf\x82 (thermos) som betyr varme. Temperaturen i termosf\xc3\xa6ren stiger utover, og kan n\xc3\xa5 over 2000\xc2\xb0C.\n_START_SECTION_\nIonosf\xc3\xa6ren\n_START_PARAGRAPH_\nMens lavere atmosf\xc3\xa6relag hovedsakelig best\xc3\xa5r av n\xc3\xb8ytral gass, best\xc3\xa5r termosf\xc3\xa6ren hovedsakelig av ionisert gass, alts\xc3\xa5 gass best\xc3\xa5ende av elektrisk ladete partikler. Delen av atmosf\xc3\xa6ren som hovedsakelig best\xc3\xa5r av ionisert gass kalles ionosf\xc3\xa6ren, og overlapper ganske godt med termosf\xc3\xa6ren, men noen inkluderer ogs\xc3\xa5 eksosf\xc3\xa6ren i ionosf\xc3\xa6ren. Den lavere ionosf\xc3\xa6ren domineres av ionene O\xc2\xb2\xe2\x81\xba og NO\xe2\x81\xba, mens O\xe2\x81\xba er dominerende over omtrent 200 km. Ionisering skjer hovedsakelig ved hjelp av ultrafiolett str\xc3\xa5ling fra sola, men spesielt i polaromr\xc3\xa5dene bidrar ogs\xc3\xa5 kollisjoner med solvindpartikler. Slike kollisjoner f\xc3\xb8rer ogs\xc3\xa5 til nordlys.'